Padgebruikers gewaarsku voor PaasnaweekArgieffoto Die nasionale departement van vervoer het gewaarsku dat die verkeer op die paaie drasties sal toeneem oor Paasnaweek. Ishmael Minisi, woordvoerder van die departement, het gesê hulle verwag van Donderdag 13 April af ’n toename op al die hoofroetes soos die N1, N3 en N4 met duisende vakansie- en kerkgangers wat na hul onderskeie bestemmings reis. “Gedurende dieselfde tyd verlede jaar het volumes verkeer op dié paaie van 1 046 780 in 2015 na 1 248 824 in 2016 vermeerder,” het Minisi gesê. Die departement en die Padverkeersbestuurskorporasie (RTMC) bestuur tans 12,2 miljoen geregistreerde voertuie, 309 768 geregistreerde taxi’s en 61 841 geregistreerde busse. “Die departement sal deur die RTMC 18 819 verkeersbeamptes ontplooi om die veiligheid van vakansie- en kerkgangers te verseker,” het Minisi gesê. Die departement het alle padgebruikers gemaan om versigtig te wees gedurende die komende Paasnaweek.